Antallet af indbrud ligger for første gang i 20 år på under 15.000. Det viser nye tal fra Danmarks Statistik.

Dermed er indbrudskriminaliteten faldet markant, hvor samme tal for blot seks år siden lå på ca. 26.000.

Den udvikling glæder politiinspektør og chef for Nationalt Efterforskningscenter, Michael Kjeldgaard.

- Det er altid svært med statistik, men tallene viser jo umiddelbart, at danskerne kan føle sig mere trygge i deres eget hjem, og det er positivt, siger han.

Læs også : GUIDE Sådan kan du sikre dit hjem mod indbrud

Ifølge Michael Kjelgaard skyldes udviklingen en række ting. Blandt andet har et øget politisk fokus været med til at styrke indsatsten mod indbrudskriminalitet.

- Der har været et politisk ønske om at prioritere det her område i dansk politi, og de penge, der er blevet afsat, har vi forvaltet på den måde, at vi har lavet dedikerede indsatser både i et regionalt perspektiv, men også i et politikredsperspektiv, siger Michael Kjeldgaard.

Alle former for indbrud falder

I andet kvartal af 2016 blev der anmeldt 14.903 tilfælde af indbrud, hvilket udgør et fald på ni procent sammenlignet med første kvartal.

Tallene fra Danmarks Statistik dækker over samtlige former for indbrud. Og her fremgår det, at indbrud i forretninger og virksomheder er faldet med 10 procent siden første kvartal i år, mens indbrud i private hjem er faldet med 11 procent.

- Det tyder på, at vores indsatser virker, men indbrudskriminaliteten er ikke på et tilfredsstillende niveau endnu. Derfor er det vigtigt, at vi fortsætter, understreger politiinspektør Michael Kjeldgaard.

Læs også : Claus bruger nye midler mod indbrud: Nu sover min kone og jeg trygt